CELEX: 32020R1474
Language: lv
Date: 2020-10-13 00:00:00
Title: Komisijas Regula (ES) 2020/1474 (2020. gada 13. oktobris), ar ko groza Regulu (ES) Nr. 360/2012 attiecībā uz tās piemērošanas perioda pagarināšanu un laika ziņā ierobežotu atkāpi grūtībās nonākušiem uzņēmumiem, lai ņemtu vērā Covid-19 pandēmijas ietekmi (Dokuments attiecas uz EEZ)

14.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 337/1
               
            
         KOMISIJAS REGULA (ES) 2020/1474
         (2020. gada 13. oktobris),
         ar ko groza Regulu (ES) Nr. 360/2012 attiecībā uz tās piemērošanas perioda pagarināšanu un laika ziņā ierobežotu atkāpi grūtībās nonākušiem uzņēmumiem, lai ņemtu vērā Covid-19 pandēmijas ietekmi
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2015/1588 (2015. gada 13. jūlijs) par to, kā piemērot Līguma par Eiropas Savienības darbību 107. un 108. pantu attiecībā uz dažu kategoriju valsts horizontālo atbalstu (1), un jo īpaši tās 2. panta 1. punktu,
         apspriedusies ar Valsts atbalsta padomdevēju komiteju,
         tā kā:
         
                     (1)
                  
                  
                     Saskaņā ar Komisijas Regulu (ES) Nr. 360/2012 (2) tiek uzskatīts, ka atbalsta summa, kas ir mazāka par konkrētu robežvērtību un ko piešķir uzņēmumiem pakalpojumu ar vispārēju tautsaimniecisku nozīmi sniegšanai, neatbilst visiem Līguma 107. panta 1. punktā minētie kritērijiem, un tādēļ uz to neattiecas Līguma 108. panta 3. punktā paredzētā paziņošanas prasība, ievērojot konkrētus nosacījumus.
                  
               
                     (2)
                  
                  
                     Regula (ES) Nr. 360/2012 zaudēs spēku 2020. gada 31. decembrī.
                  
               
                     (3)
                  
                  
                     Ir jānodrošina paredzamība un juridiskā noteiktība, gatavojoties Regulas (ES) Nr. 360/2012 iespējamai turpmākai atjaunināšanai, kas saskaņota ar Komisijas Regulas (ES) Nr. 1407/2013 iespējamu turpmāku atjaunināšanu (3).
                  
               
                     (4)
                  
                  
                     Tāpēc Regulas (ES) Nr. 360/2012 piemērošanas periods būtu jāpagarina. Otrkārt, saskaņā ar Komisijas labāka regulējuma pamatnostādnēm, būtu jāizvērtē Regula (ES) Nr. 360/2012 un citi VTPN (vispārējas tautsaimnieciskas nozīmes pakalpojumu) noteikumi, kas izklāstīti Komisijas 2011. gada 20. decembra lēmumā (4), Komisijas paziņojumā par Eiropas Savienības atbalsta noteikumu piemērošanu kompensācijai, kas piešķirta par vispārējas tautsaimnieciskas nozīmes pakalpojumu sniegšanu (5), un Komisijas paziņojumā “Eiropas Savienības nostādnes par valsts atbalstu, ko piešķir kā kompensāciju par sabiedrisko pakalpojumu sniegšanu” (2011. gads) (6), ciktāl tie attiecas uz veselības un sociālajiem pakalpojumiem. Komisija sāka šo noteikumu izvērtēšanu jau 2019. gada jūnijā. Regulas (ES) Nr. 360/2012 piemērošanas perioda pagarināšana būtu jānosaka tā, lai Komisija varētu ņemt vērā atbilstības pārbaudes rezultātus, kas attiecas arī uz Regulu (ES) Nr. 1407/2013. Tāpēc Regulas (ES) Nr. 360/2012 pagarinājuma ilgums būtu jāsaskaņo ar Regulas (ES) Nr. 1407/2013 pagarinājuma ilgumu. Šim pagarinājumam būtu jāļauj Komisijai gūt pilnīgāku priekšstatu par to, kā abu regulu dažādie elementi darbojas kopā. Tā kā pagarinājums ir ierobežots laikā, tam būtu jāpalīdz nodrošināt juridisko noteiktību uzņēmumiem, kam uzticēts sniegt VTNP, un tam nevajadzētu palielināt administratīvo slogu, jo kompensācijas pasākumus, kas nepārsniedz 500000 EUR jebkurā trīs fiskālo gadu periodā un ko piešķir uzņēmumiem, kuri sniedz VTNP, arī turpmāk neuzskatīs par valsts atbalstu.
                  
               
                     (5)
                  
                  
                     Tāpēc Regulas (ES) Nr. 360/2012 piemērošanas periods būtu jāpagarina par trīs gadiem (līdz 2023. gada 31. decembrim).
                  
               
                     (6)
                  
                  
                     Ņemot vērā Covid-19 uzliesmojuma ekonomisko un finansiālo ietekmi uz uzņēmumiem un lai nodrošinātu atbilstību Komisijas pieņemtajai vispārējai politiskajai reakcijai, jo īpaši laikposmā no 2020. līdz 2021. gadam, ir nepieciešams, lai uzņēmumi, kas Covid-19 uzliesmojuma dēļ kļuvuši par grūtībās nonākušiem uzņēmumiem, konkrētu laiku saglabātu tiesības pretendēt uz atbalstu saskaņā ar Regulu (ES) Nr. 360/2012.
                  
               
                     (7)
                  
                  
                     Tāpēc Regula (ES) Nr. 360/2012 būtu attiecīgi jāgroza,
                  
               IR PIEŅĒMUSI ŠO REGULU.
         
            1. pants
            Regulu (ES) Nr. 360/2012 groza šādi:
            
                        a)
                     
                     
                        regulas 1. pantā iekļauj šādu 2.a punktu:
                        
                           “2.a   Atkāpjoties no 2. punkta h) apakšpunkta, šo regulu piemēro uzņēmumiem, kas 2019. gada 31. decembrī nebija nonākuši grūtībās, bet no 2020. gada 1. janvāra līdz 2021. gada 30. jūnijam kļuva par grūtībās nonākušiem uzņēmumiem.”;
                        
                     
                  
                        b)
                     
                     
                        regulas 5. panta otro daļu aizstāj ar šādu:
                        “To piemēro līdz 2023. gada 31. decembrim.”
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 13. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 248, 24.9.2015., 1. lpp.
         
         
            (2)  Komisijas Regula (ES) Nr. 360/2012 (2012. gada 25. aprīlis) par Līguma par Eiropas Savienības darbību 107. un 108. panta piemērošanu de minimis atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (OV L 114, 26.4.2012., 8. lpp.).
         
            (3)  Komisijas Regula (ES) Nr. 1407/2013 (2013. gada 18. decembris) par Līguma par Eiropas Savienības darbību 107. un 108. panta piemērošanu de minimis atbalstam (OV L 352, 24.12.2013., 1. lpp.).
         
            (4)  Komisijas 2011. gada 20. decembra Lēmums par LESD 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi, C(2011) 9380 (OV L 7, 11.1.2012., 3. lpp.).
         
            (5)  OV C 8, 11.1.2012., 4. lpp.
         
         
            (6)  OV C 8, 11.1.2012., 15. lpp.